《秋钟》
明代·释古荫

露浓云重漏初长，一点寒钟出上方。松鹤醒回潭底梦，野猿惊破岭头霜。

悠飏暗度随秋水，濩落频惊在夜凉。最是龛灯孤影下，声声唤起铁肝肠。

作者简介：古荫，字覆人。香山（今中山）人。俗姓梁。礼天然老人受具。初领点座，寻迁副寺，勤劳一十八载。以积劳咯血终，世寿五十六。事见清徐作霖、黄蠡《海云禅藻集》卷三。